མུ་སྟེགས་པ།ཕྱི་རོལ་པ།གཞན་སྡེ།མུ་སྟེགས་པ།མུ་སྟེགས་བྱེད།ཆོས་འདི་པ་མ་ཡིན་པ་རྣམས་དོན་གཅིགསྒྲ་བཤད་ནི།ཁྱད་པར་འཕགས་བསྟོད་ཀྱི་འགྲེལ་པ་ལས།མུ་སྟེགས་ནི་ཐར་པ་དང༌།མཐོ་རིས་ཀྱི་ལམ་སྟེ།དེ་སྟོན་པར་བྱེད་པའི་བསྟན་བཅོས་ལ་མུ་སྟེགས་ཞེས་བྱ་ལ།དེ་བྱེད་པས་ན་མུ་སྟེགས་བྱེད་དོ།།ཞེས་རང་རང་གི་ཐར་པ་དང་མཐོ་རིས་ཀྱི་ལམ་མམ་འཇུག་ངོགས་སམ་ཐབས་སུ་འདུ་ཤེས་པའི་ཚུལ་དེ་སྟོན་པའི་བསྟན་བཅོས་འཛིན་པ་དང་སྤེལ་བ་ལ་མུ་སྟེགས་བྱེད་དུ་སྒྲ་བཤད་པ་ཡིན་གྱི་ཁྱབ་པ་ནི་མ་ཡིན་ནོ།།ཞེས་ལྕང་སྐྱ་རིན་པོ་ཆེའི་གྲུབ་མཐར་གསལ།ས་སྐྱ་པའི་མཁས་པ་ཀློ་བོ་མཁན་ཆེན་བསོད་ནམས་ལྷུན་གྲུབ་ཀྱི་རིགས་གཏེར་གྱི་ཕྱོགས་སྔ་རྣམ་པར་བཤད་པ་ཞེས་བྱ་བ་ལས་ཀྱང་དེ་དང་འདྲ་བར་གསུངས།བཟང་སྤྱོད་འགྲེལ་པ་ལོ་ཆེན་ཡེ་ཤེས་སྡེས་མཛད་པ་ལས།མུ་སྟེགས་ནི།དཔེར་ན་ཆུའི་རྫིང་བུའམ་མཚེའུར་འཇུག་པའི་མུར་ཐེམ་པ་བྱས་པ་ལྟ་བུའམ་རབ་བརྒལ་བའི་རབ་ཁ་བདེ་བ་ལ་མུ་སྟེགས་ཞེས་བྱའོ།།དེ་བཞིན་མྱ་ངན་ལས་འདས་པའི་མཚོར་འཇུག་པའི་མུ་སྟེགས་དང༌།འཁོར་བའི་ཆུ་བོ་ལས་བརྒལ་བའི་ཐབས་ལམ་གྱི་རབ་ཁ་ལ་མུ་སྟེགས་ཞེས་བྱ་སྟེ།གང་སུ་དག་ལ་ལམ་དེ་ཡོད་ཅིང་དེ་སྤྱོད་ན་དེ་དག་ནི་མུ་སྟེགས་ཅན་ནོ།།ཞེས་གསུངས།ཡང་ན་ལྟ་བ་ངན་པའི་མུར་སྟེགས་འཆའ་བས་ན་མུ་སྟེགས་ཞེས་ཀུན་མཁྱེན་འཇིགས་མེད་དབང་པོ་དང༌།ཐུའུ་བཀྭན་བློ་བཟང་ཆོས་ཀྱི་ཉི་མ་གསུང༌།འདི་སྐོར་རྒྱས་པ་རྗེ་གུང་ཐང་པའི་བསྟན་འབར་མའི་རྣམ་བཤད་དུ་བལྟ་བར་བྱའོ།།མུ་སྟེགས་པའི་མཚན་ཉིད་དང་སྒྲ་བཤད་སོགས་གོང་དང་འདྲ་བར་ཀོང་སྤྲུལ་ཡོན་ཏན་རྒྱ་མཚོའི་ཤེས་བྱ་མཛོད་འགྲེལ་གླེགས་བམ་བར་ཆ་༣༣༣ནའང་གསལ།